RBF ปิดบิ๊กดีล ICHI เขย่าตลาดเครื่องดื่มผสม “กัญชง” รับออเดอร์ยาวข้ามปี
RBF ปิดบิ๊กดีล ICHI นำทัพตีตลาดเครื่องดื่มผสมสาร CBD รับคำสั่งซื้อยาวข้ามปี ขยายฐานลูกค้ารายใหญ่ต่อเนื่อง ด้วยประสบการณ์ตรงในธุรกิจสกัดสารกว่า 35 ปี
29 ส.ค. 2564

นายสุรนาถ กิตติรัตนเดช ประธานเจ้าหน้าที่ฝ่ายบัญชีและการเงิน บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF เปิดเผยว่า จากภาพรวมของเทรนด์กัญชงที่มาแรงในปัจจุบันหลังจากรัฐบาลประกาศปลดล็อค “กัญชง” ให้สามารถใช้ในเชิงพาณิชย์ได้ หลายธุรกิจให้ความสนใจและมองเห็นโอกาสที่จะเปิดตัวสินค้าใหม่ๆที่ใช้สาร CBD และ THC ในกัญชงมาเป็นส่วนผสมในผลิตภัณฑ์มากขึ้น เพื่อตอบโจทย์ความต้องการลูกค้าในตลาดทั้งในประเทศและต่างประเทศ
ทั้งนี้จากประสบการณ์ที่บริษัทฯทำธุรกิจโรงสกัดกว่า 35 ปี รวมถึงในฐานะที่เป็นผู้รับใบอนุญาตปลูก, ใบอนุญาตโรงสกัด CBD – THC , ใบอนุญาตผลิต จำหน่าย ส่งออก สารสกัดจากกัญชง ที่ถูกต้องตามกฎหมายรายแรกและรายเดียวในปัจจุบัน ซึ่งมีความพร้อมในการรับคำสั่งซื้อจากลูกค้าที่ต้องการใช้สารสกัด CBD – THC ในกัญชาต่อเนื่อง โดยขณะนี้มีลูกค้าหลายรายสั่งจองคำสั่งซื้อ (Order) สารสกัด CBD – THC เข้ามาอีกมากมาย ทั้งกลุ่มสินค้าอุปโภค บริโภค และอาหารเสริม
ขณะที่ลูกค้ารายใหญ่ที่บริษัทฯได้มีการเซ็นสัญญาเพื่อจำหน่ายผลผลิตจากโรงสกัดกัญชงไปแล้ว คือ บริษัทเครือโอสถสภา (OSP) ผู้ผลิตสินค้าอุปโภค รายใหญ่ ที่ได้ออเดอร์ใช้น้ำมันเมล็ดกัญชง (Hemp Seed Oil) ผลิตสินค้าในกลุ่มเพื่อความงามและผลิตภัณฑ์ดูแลร่างกาย (Personal care)
โดยล่าสุดบริษัทฯได้มีการเซ็นสัญญารับคำสั่งซื้อสารสกัด CBD ในกัญชงกับลูกค้ารายใหญ่เพิ่มอีก 1 ราย คือ บริษัท อิชิตันกรุ๊ป จำกัด (มหาชน) หรือ ICHI ผู้นำเครื่องดื่มเพื่อสุขภาพเจ้าตลาดชาเขียว ซึ่งเป็นคำสั่งซื้อระยะยาวข้ามปี เพื่อนำสารสกัด CBD ในกัญชงมาผลิตเป็นสินค้าที่มีคุณภาพสูง ราคาจับต้องได้ จำหน่ายออกสู่ตลาดในประเทศ และต่างประเทศ
ด้านนายตัน ภาสกรนที กรรมการผู้อำนวยการ ICHI เปิดเผยว่า วันนี้บริษัทฯพร้อมแล้วที่จะก้าวเข้าสู่ตลาดเครื่องดื่ม CBD หลังได้ทำการเซ็นสัญญาร่วมกับ RBF เพื่อนำสารสกัด CBD ในกัญชงมาผลิตเป็นสินค้าใหม่ พร้อมต่อยอดธุรกิจเครื่องดื่มของอิชิตันให้เติบโตอย่างต่อเนื่อง อีกทั้งยังเตรียมเปิดไลน์การผลิตในรูปแบบรับจ้างผลิต หรือ OEM ให้รายย่อยเพิ่มเติม เพื่อสร้างรายได้เข้าประเทศและสนับสนุนเกษตรไทยอย่างเต็มกำลัง